इस मानवी विद्युत का ही प्रभाव है जो एक दूसरे को आकर्षित या प्रभावित करता है. उभरती आयु में यह बिजली का आकर्षण की भूमिका बनती है पर यदि उसका सदुपयोग किया जाए तो बहुमुखी प्रतिभा, ओजस्विता, प्रभावशीलता के रूप में विकसित होकर कितने ही महत्वपूर्ण कार्य कर सकती है. ऊर्ध्व रेता, संयमी ब्रह्मचारी लोग अपने ओजस को मस्तिष्क में केंद्रित करके उसे ब्रह्मवर्चस के रूप में परिणत करते हैं. विद्वान दार्शनिक, वैज्ञानिक, नेता, वक्ता, योद्धा, योगी, तपस्वी जैसी विशेषताओं से संपन्न व्यक्तियों के संबंध में यही कहा जा सकता है कि उन्होंने अपने ओजस का — प्राणतत्व का अभिवर्धन, नियंत्रण एवं सदुपयोग किया है. यों यह शक्ति किन्हीं-किन्हीं में अनायास भी उभर पड़ती देखी गई है और उसके द्वारा उन्हें कुछ अद्भुत काम करते भी पाया गया है.